《雨中登浩然楼》
清代·陈乙

飞楼何巍哉，突兀峙孤屿。旷望临中川，微雨散洲渚。

空濛凫稍飞，萧瑟潮愈怒。却眺大江流，鲸波一何巨。

蛟龙盘躨跜，日月相吞吐。忆昔文丞相，英风照岩户。

当年起赴义，驱羊搏猛虎。一声白雁来，四镇议终阻。

毡车已北行，二王在何许。流离寄一舟，残军谋保聚。

沧海尽横流，江心作砥柱。五坡一丧师，崖山摧风雨。

柴市致命日，且传临终语。斯人迹已远，初地余祠宇。

梵呗流空山，花药覆平圃。风物随变迁，正气留终古。

拂衣重徘徊，经堂罢斋鼓。

作者简介：陈乙，字振雯，号藜阁，一号小政，平阳人。贡生。有《凤研斋存稿》。